b'\n_START_ARTICLE_\nIvan Pavlov\n_START_SECTION_\nVia\xc8\x9ba \xc8\x99i activitatea de cercetare\n_START_PARAGRAPH_\nPavlov s-a n\xc4\x83scut \xc3\xaen Riazan, Rusia. \xc8\x98i-a \xc3\xaenceput studiile superioare ca seminarist, apoi a renun\xc8\x9bat \xc8\x99i s-a \xc3\xaenscris la Universitatea din Petersburg, pentru a studia \xc8\x99tiin\xc8\x9be naturale. A ob\xc8\x9binut titlul de doctor \xc3\xaen 1879._NEWLINE_ \xc3\x8en anii 1890, Pavlov a investigat func\xc8\x9bia gastric\xc4\x83 a c\xc3\xa2inelui prin externalizarea glandei salivare pentru a putea colecta, m\xc4\x83sura \xc8\x99i analiza saliva produs\xc4\x83 ca r\xc4\x83spuns la m\xc3\xa2ncare, \xc3\xaen condi\xc8\x9bii diferite. El a observat c\xc4\x83 ace\xc8\x99tia au tendin\xc8\x9ba de a saliva \xc3\xaenainte ca hrana s\xc4\x83 ajung\xc4\x83 \xc3\xaen cavitatea lor bucal\xc4\x83, \xc8\x99i a \xc3\xaenceput investigarea acestei "secre\xc8\x9bii psihice", cum a numit-o el. A decis c\xc4\x83 aceasta este mult mai interesant\xc4\x83 dec\xc3\xa2t chimia salivei, \xc8\x99i a schimbat scopul cercet\xc4\x83rii sale, efectu\xc3\xa2nd o lung\xc4\x83 serie de experimente \xc3\xaen care a manipulat stimulii care ap\xc4\x83reau \xc3\xaenainte de aducerea hranei. El a stabilit de aici legile fundamentale pentru apari\xc8\x9bia \xc8\x99i eliminarea a ceea ce el denumea "reflexe condi\xc8\x9bionale" \xe2\x80\x94 adic\xc4\x83, r\xc4\x83spunsuri reflexe, precum salivarea, care nu ap\xc4\x83reau dec\xc3\xa2t condi\xc8\x9bional, ca urmare a unor experien\xc8\x9be precedente ale animalului. Aceste experimente au fost efectuate \xc3\xaen anii 1890 \xc8\x99i 1900, \xc8\x99i au fost puse la dispozi\xc8\x9bia cercet\xc4\x83torilor occidentali prin traducerea unor experien\xc8\x9be individuale, dar au devenit disponibile \xc3\xaen totalitate \xc3\xaen limba englez\xc4\x83 printr-o carte publicat\xc4\x83 \xc3\xaen 1927._NEWLINE_Pavlov era obsedat de programul \xc8\x99i de obiceiurile sale de munc\xc4\x83. Obi\xc8\x99nuia s\xc4\x83 ia pr\xc3\xa2nzul exact la ora 12, se culca la aceea\xc8\x99i or\xc4\x83 \xc3\xaen fiecare sear\xc4\x83, \xc3\xae\xc8\x99i hr\xc4\x83nea c\xc3\xa2inele la aceea\xc8\x99i or\xc4\x83 \xc3\xaen fiecare noapte \xc8\x99i pleca din Leningrad \xc3\xaen Estonia \xc3\xaen vacan\xc8\x9b\xc4\x83 \xc3\xaen aceea\xc8\x99i zi \xc3\xaen fiecare an. Acest comportament s-a schimbat c\xc3\xa2nd fiul s\xc4\x83u Victor a murit \xc3\xaen Armata alb\xc4\x83 \xe2\x80\x94 dup\xc4\x83 aceea a suferit de insomnie._NEWLINE_Spre deosebire de mul\xc8\x9bi oameni de \xc8\x99tiin\xc8\x9b\xc4\x83 pre-revolu\xc8\x9bionari, Pavlov a fost respectat de guvernul sovietic, \xc8\x99i i s-a permis s\xc4\x83 \xc3\xae\xc8\x99i continue cercet\xc4\x83rile p\xc3\xa2n\xc4\x83 la o v\xc3\xa2rst\xc4\x83 \xc3\xaenaintat\xc4\x83. Pavlov \xc3\xaensu\xc8\x99i nu avea o atitudine favorabil\xc4\x83 fa\xc8\x9b\xc4\x83 de marxism, dar ca laureat al Premiului Nobel era v\xc4\x83zut ca un atu politic important, \xc8\x99i era puternic sus\xc8\x9binut. Dup\xc4\x83 asasinarea lui Serghei Kirov \xc3\xaen 1934, Pavlov a scris mai multe scrisori lui Molotov, critic\xc3\xa2nd persecu\xc8\x9biile \xc3\xaen mas\xc4\x83 care au urmat, \xc8\x99i cer\xc3\xa2nd rejudecarea unor cazuri ale unor oameni pe care \xc3\xaei cuno\xc8\x99tea personal. Mai t\xc3\xa2rziu \xc3\xaen via\xc8\x9b\xc4\x83 a fost \xc3\xaen special interesat de folosirea condi\xc8\x9bion\xc4\x83rii pentru a stabili un model experimental asupra induc\xc8\x9biei nevrozei. A murit la Leningrad. Laboratorul s\xc4\x83u din Sankt Petersburg a fost p\xc4\x83strat p\xc3\xa2n\xc4\x83 ast\xc4\x83zi.\n_START_SECTION_\nMo\xc8\x99tenirea\n_START_PARAGRAPH_\n\xc3\x8en mod interesant, termenul lui Pavlov de reflex condi\xc8\x9bional ("\xd1\x83\xd1\x81\xd0\xbb\xd0\xbe\xd0\xb2\xd0\xbd\xd1\x8b\xd0\xb9 \xd1\x80\xd0\xb5\xd1\x84\xd0\xbb\xd0\xb5\xd0\xba\xd1\x81") a fost tradus gre\xc8\x99it din limba rus\xc4\x83 ca reflex condi\xc8\x9bionat, iar al\xc8\x9bi oameni de \xc8\x99tiin\xc8\x9b\xc4\x83 care au citit lucr\xc4\x83rile sale au ajuns la concluzia c\xc4\x83 dac\xc4\x83 astfel de reflexe ar fi fost condi\xc8\x9bionate, ar fi trebuit s\xc4\x83 fie produse printr-un proces denumit condi\xc8\x9bionare. Dup\xc4\x83 ce munca lui Pavlov a devenit cunoscut\xc4\x83 \xc3\xaen vest, \xc3\xaen special datorit\xc4\x83 scrierilor lui John B. Watson, ideea de condi\xc8\x9bionare ca o form\xc4\x83 automat\xc4\x83 de \xc3\xaenv\xc4\x83\xc8\x9bare a devenit un concept cheie \xc3\xaen psihologia comparat\xc4\x83, \xc8\x99i la referin\xc8\x9ba general\xc4\x83 la psihologie, behaviorismul. _NEWLINE_Bertrand Russell a fost un avocat entuziast al importan\xc8\x9bei lucr\xc4\x83rilor lui Pavlov pentru filosofia min\xc8\x9bii. _NEWLINE_Cercet\xc4\x83rile lui Pavlov asupra reflexelor condi\xc8\x9bionale au influen\xc8\x9bat puternic nu doar \xc8\x99tiin\xc8\x9ba, dar \xc8\x99i cultura de zi cu zi. Termenul "c\xc3\xa2inele lui Pavlov" este adesea utilizat pentru a descrie o persoan\xc4\x83 care doar reac\xc8\x9bioneaz\xc4\x83 la o anumit\xc4\x83 situa\xc8\x9bie, \xc3\xaen loc s\xc4\x83 foloseasc\xc4\x83 g\xc3\xa2ndirea critic\xc4\x83. Condi\xc8\x9bionarea pavlovian\xc4\x83 a fost tema principal\xc4\x83 a romanului lui Aldous Huxley, Brave New World._NEWLINE_Se crede de obicei c\xc4\x83 Pavlov anun\xc8\x9ba aducerea hranei printr-un clopo\xc8\x9bel, \xc3\xaens\xc4\x83 noti\xc8\x9bele sale arat\xc4\x83 utilizarea unui num\xc4\x83r mare de stimuli auditivi, incluz\xc3\xa2nd fluiere, metronoame, \xc3\xaempreun\xc4\x83 cu stimuli vizuali. \xc3\x8en anii 1990, c\xc3\xa2nd savan\xc8\x9bii occidentali au avut acces la laboratorul lui Pavlov, nu s-a g\xc4\x83sit niciunul din aceste obiecte.'